Isegi magades tunnen oma õlavöötmes pinget, mida  võib ka valuks kvalifitseerida. Minu massöör ütleb:" Viska maha see kivi!"  Mis kivi?! "No see valvelolek!"  Mulle tundub, et ma ei oskagi teadlikult lõõgastuda. Ma ei oska isegi käsi elutuna rippu lasta. See on vist paljude mu probleemide põhjuseks. See tuleb kusagilt seestpoolt ja ei allu kuidagi mõistusele (ma olen ju mõistlik!!?).    Lõõgastumiseks on palju võimalusi. Teadagi üks tuntumaid - alkohol, tujutõstjana, pingete vabastajana. Kahjuks sisaldub siin alati oht, et ei taju piiri  (ma räägin nii üldiselt, mitte iseendast!!!).    Kindlapeale aitab see, kui südamest naerda. Kuulsin kusagilt (vist oli saade "Paar"), et laps naerab 400 korda päevas, täiskasvanu 10-15  (võib-olla on siin muigamine ka arvesse võetud?). Et on naeruterapeudid, kes õpetavad naerma, kutsuvad naeru esile, tehes naeru imiteerivaid liigutusi. Näitlejameisterlikkus nii- öelda.  Nõme, ütles Reikop. Mulle tundus ka.  Ma naeran siis, kui on naljakas. Ise arvan küll, et olen naeruhimuline ja  tunnen nalja ära. Veel arvan, et ühtemoodi naljadest arusaamine on üks tähtsamaid omadusi, mis inimesi ühendab. Huumorivaesed ja püsipahurad mulle üldse ei meeldi. Rasketel aegadel on eriti oluline, kui keegi või miski su tuju tõstab.    Lõõgastumiseks on veelgi võimalusi. Mul oli ammust ajast realiseerimata lõõgastumispakett ühes kindlas spaahotellis. Kartsin juba, et kingitus kaotab seoses tähtaja ületamisega kehtivuse. Õnneks mitte.    Me käime igal talvel oma kollektiiviga kusagil  tervisekeskuses, vana nimega sanatooriumis, veidi spaatamas. Aga ma polnud enne käinud nii väikeses ja intiimses kohas, kus kõik oligi mõeldud ainult kahele. Õhtul kokkuvõtteid tehes arutasime tütrega, mis kummalegi kõige rohkem meeldis. Talle - vesivoodi, mulle - soolakamber. See oli imepisike ruum kahe voodiga, hämar, rahulik muusika. Ioonid igal pool, nii et hambad ja huuledki olid tulisoolased. Seal rääkisime ära oma kõige avameelsemad jutud.    Kuigi kingituse suhu ei vaadata, küsisin ikka  uudishimust, mida see maksab. Ma ei julge ütelda.  Arvasime, et mahub kolmekohalise arvu sisse, aga hoopis rohkem.  Lõõgastumine on kallis lõbu. Ja naer on terviseks.